Sv. Ján Pavol II. Povedal: „Kresťania nehľadajú v kňazovi iba človeka, ktorý ich prijme, ktorý ich rád vypočuje. Oni v ňom hľadajú predovšetkým človeka, ktorý im pomôže hľadieť na Boha.“

V jednej známej piesni sa pýta dieťa svojich rodičov: „Otecko, mamička kto je to kňaz? Rodičia s láskou odpovedajú: Kňaz je otec nežne milujúci, trpezlivý, láskavý a vždy odpúšťajúci. On sa modlí za nás i za teba, vyprosuje všetko čo nám treba. On je priateľ tvoj úprimný, neodsúdi, nezradí, aj keď pozná viny. On je lekár, ktorý duše uzdravuje a nevinnosť duší lieči, ochraňuje.“ Sú to silné slová, ale aj pravdivé.

Pán farár Marcel, touto cestou sa Vám chceme úprimne poďakovať za Vaše pôsobenie v našej farnosti Nová Ľubovňa. Svojim prístupom, obetavosťou, láskavosťou, trpezlivosťou v nás neustále vzbudzujete úctu a obdiv. Vy slová „nemám čas, nechce sa mi“ naozaj nepoznáte. Ďakujeme Vám za Váš prístup k deťom, mládeži, starým ľuďom i chorým. Hodiny náboženstva stáli za to, keď ste deťom rozdávali samé jednotky. Mladí na Vás tiež nedajú dopustiť. Niekedy to človeku naozaj dobre padlo, keď ste naše trápenie obrátili na radosť a tým ste nám zlepšili náladu. Ste naozaj veselým človekom.

Prišiel mladík čierne vlasy mal, no za ten rok čo bol s nami ošedivel nám. Starosti sme mu pridali, ale preto stále radi mali. Je to ťažká rozlúčka, po tvári potečie aj slzička.

Náš pán farár je skvelý chlapík. Nebojí sa ničoho, miništranti do toho. Náš pán farár slúžil omše a rozosmial všetky duše.

Pán farár Marcel, nech Boh vedie Vaše kroky, ešte dlhé, dlhé roky a stráži Vás premilá Naša Panna Mária.

Úprimne Vám prajeme a vyprosujeme, aby Vás Boh naplnil svojím požehnaním a dal Vám všetky milosti k tomu, aby ste verne a horlivo žili svoje kňazstvo až do konca a vykonali tak veľa dobrého aj pre spásu Vám zverených duší.

Ak sme Vám slovom alebo skutkom ublížili, zarmútili prosíme o prepáčenie, aby ste na nás len v dobrom spomínali a na všetko zlé rýchlo zabudli.

Teraz už len jedno chceme, povedať Vám ĎAKUJEME.